
కొచ్చి : హైకోర్టు తీర్పులను ప్రాంతీయ భాషలో అనువదించి, కక్షిదారులకు ఇచ్చేందుకు తగిన వ్యవస్థ ఉండాలని రాష్ట్రపతి రామ్నాథ్ కోవింద్ సలహా ఇచ్చారు. కేరళ హైకోర్టు వజ్రోత్సవాల ముగింపు సమావేశాలను ప్రారంభించిన అనంతరం ఆయన మాట్లాడుతూ తీర్పు ప్రకటించినప్పటి నుంచి 24 నుంచి 36 గంటల్లోగా ప్రాంతీయ భాషలో ధ్రువీకృత నకళ్ళను అందజేయాలని పేర్కొన్నారు. ఆంగ్లంలో తీర్పులు ఇస్తున్నారని, మన దేశంలో వివిధ భాషలవారు ఉన్నారని చెప్పారు. కక్షిదారులకు ఆంగ్లంపై పట్టు ఉండకపోవచ్చునన్నారు. తీర్పులోని కీలక విషయాలు కక్షిదారుకు అర్థం కాకపోవచ్చునన్నారు. అందువల్ల తీర్పును అనువదించేందుకు న్యాయవాదిపైన లేదా మరొకరిపైన కక్షిదారులు ఆధారపడవలసి ఉంటుందన్నారు. దీనివల్ల సమయం, ఖర్చులు పెరుగుతాయన్నారు. ప్రజలకు న్యాయం చేయడంతోపాటు కక్షిదారులకు ఆ తీర్పులు అర్థమయ్యే భాషలో ఉండేలా చేయడం కూడా ముఖ్యమేనని తెలిపారు.ఈ కార్యక్రమంలో భారత ప్రధాన న్యాయమూర్తి దీపక్ మిశ్రా, కేంద్ర న్యాయ శాఖ మంత్రి రవిశంకర్ ప్రసాద్, కేరళ ముఖ్యమంత్రి పినరయి విజయన్, కేరళ హైకోర్టు ప్రధాన న్యాయమూర్తి నవినీతి ప్రసాద్ సింగ్, కేరళ గవర్నర్ పి సదాశివం పాల్గొన్నారు.

kochi : hycortu teerpulanu praantiiya bhashalo anuvadinchi, kakshidaarulaku ichenduku tagina vyavastha undaalani rashtrapati ramnath kovind salaha icharu. kerala hycortu vajrotsavaala mugimpu samavesalanu praarambhinchina anantaram aayana maatlaadutuu teerpu prakatinchinappati nunchi 24 nunchi 36 gantallogaa praantiiya bhashalo dhruveekruta nakallanu andajeyaalani perkonnaru. aanglamlo teerpulu istunnarani, mana desamlo vividha bhaashalavaaru unnaarani cheppaaru. kakshidaarulaku aanglampai pattu undakapovachhunannaru. teerpuloni keelaka vishayaalu kakshidaaruku artham kaakapovachchunannaaru. anduvalla teerpunu anuvadinchenduku nyaayavaadipaina leda marokaripaina kakshidaarulu aadhaarapadavalasi untundannaaru. deenivalla samayam, kharchulu perugutaayannaaru. prajalaku nyaayam cheyadamtopatu kakshidaarulaku aa teerpulu arthamayye bhashalo undela cheyadam kuudaa mukhyamenani telipaaru.ee kaaryakramamlo bhaarata pradhaana nyaayamuurti deepak mishra, kendra nyaaya saakha mantri ravisankar prasad, kerala mukhyamantri pinarayi vijayan, kerala hycortu pradhaana nyaayamuurti navineeti prasad sing, kerala gavarnar pi sadasivam paalgonnaaru.